जब यह परिवार स्यालकोट से चला तो पहले स्यालकोट छावनी में नौ दिन रुका. इस परिवार में ध्यान देवी के माता-पिता के अतिरिक्त देसराज (भाई), ज्ञान देवी (बहन), आज्ञावंती (भाभी), प्रकाश (भाई), महेश कुमार (भाई, आयु 3 वर्ष), एक नवजात बहन कांता (आयु 20 दिन) और दादी थीं. स्यालकोट छावनी से गाड़ी पकड़ी. गाड़ी ठसाठस भरी हुई थी. दरवाज़ों-खिड़कियों और छतों पर लोग भरे हुए थे. अच्छे इंसानों ने रास्ते के लिए सभी को संतरे दे कर विदा किया. ध्यान देवी ने भी दो-तीन संतरे खीसे में डाल लिए. जस्सड़ स्टेशन नारोवाल और डेरा बाबा नानक के बीच पड़ता था और डेरा बाबा नानक से पहले रावी नदी पर एक पुल था जिसे पैदल पार करना था. जस्सड़ में मुसलमानों का एक समूह आया और आऊटर सिग्नल पर गाड़ी रोक दी गई और उसे चलने नहीं दिया. ध्यान देवी बताती हैं कि यह समूह गाड़ी में सवार एक महिला शीलू (शीला) को भारत नहीं आने दे रहा था क्यों कि उसका एक मुसलमान लड़के से प्रेम रह चुका था. शीलू के पति और अन्य संबंधियों द्वारा ज़ोर ज़बरदस्ती का मुकाबला करना मारकाट की वजह बन गई. हत्याओं का दौर शुरू हुआ और लूटपाट मची. इंसानियत कोने में दुबकी रही धर्म-मज़हब हमेशा की तरह अप्रभावी हो गए. पुल से पहले ही लोगों को मारने का सिलसिला शुरू हुआ. एक नीति अपनाई गई. युवाओं को काट कर मारा गया, बूढ़ों और बच्चों को दरिया में फेंका गया. युवतियों को हाँक कर ले जाया गया. एक-एक युवती और 15-15 हाँकने वाले. वे याद करती हैं....भगदड़ ही भगदड़....